
COMUNICAT DE PRESĂ
Prezentarea volumul VIVALDI ȘI VIOARA CELOR PATRU ANOTIMPURI 
la Muzeul Național al Literaturii Române 


Sâmbătă, 5 septembrie 2026, ora 17:00, în grădina Muzeului Național al Literaturii Române (Strada Nicolae Crețulescu nr. 8), Asociația pentru Muzică, Artă și Cultură și Muzeul Național al Literaturii Române, cu susținerea Kaufland România, vă invită la prezentarea volumului Vivaldi și vioara celor patru anotimpuri scris de violonista franco-română Clara Cernat, director artistic al proiectului Muzica la Muzeu. O incursiune în lumea artelor și publicat la Editura Rediviva din Milano.
La evenimentul desfășurat sub patronajul Comisiei Naționale a României pentru UNESCO și al Rețelei Naționale a Muzeelor din România vor participa: Clara Cernat, autoarea volumului, Ioana Bâldea Constantinescu, jurnalistă și scriitoare și Elena Loreta Popa, jurnalistă și scriitoare. 
Participarea la eveniment este liberă, în limita locurilor disponibile.

Despre carte:

În 2025, cu ocazia celebrărilor dedicate celei de-a 300-a aniversări de la apariția celebrei capodopere baroce venețiene Cele Patru Anotimpuri, Editura Rediviva din Milano a publicat un volumul "Vivaldi și Vioara celor Patru Anotimpuri", o povestire semnată de celebra violonistă Clara Cernat. Cartea, cuprinzând 196 de pagini, scrisă inițial în limba franceză (Vivaldi et le Violon des Quatre Saisons) a apărut într-o ediție plurilingvă, fiind tradusă în limba română de Simona Cernat, în limba italiană de Florina și Ştefan Nicolae și în limba spaniolă de Carmen Martinez Pierret, fapt ce subliniază vocația sa internațională și caracterul universal al limbajului muzical. Opera se configurează ca o metaforă literară de excepție ce reconstruiește întregul parcurs vivaldian: de la legătura profundă dintre Maestru și instrumentul său, trecând prin "iarna" lungii perioade de uitare, până la sclipitoarea renaștere din epoca modernă. Din perspectiva sa de violonistă, Clara Cernat insuflă textului sensibilitatea unică a celui care trăiește în simbioză cu instrumentul, reușind astfel să anuleze distanța secolelor. Nararea sa transformă vioara dintr-un simplu obiect într-un organism viu care, astăzi ca și în vremea lui marelui compozitor, continuă să dea glas celor mai profunde emoții. Pentru muzicienii contemporani, Vivaldi rămâne un punct de referință etern; în această povestire, vioara nu este un simplu obiect, ci "patria viselor", un suflet capabil să râdă și să sufere alături de interpretul său. Amplasată printre străduțele din Sestiere San Marco, acțiunea se desfășoară într-o noapte venețiană geroasă. Un trandafir vorbitor (celebrul Bòcolo din tradiția venețiană) păzește un secret îngropat sub rădăcinile sale: o vioară construită de Matteo Goffriller în 1707. Printr-un dialog oniric, se descoperă cum instrumentul a fost ascuns de virtuoasa Anna Maria, eleva preferată a lui Vivaldi, pentru a-l proteja de uitare după plecarea Maestrului. Cartea reconstituie poetic destinul fascinant al operei vivaldiene. După mai bine de două secole în care compozițiile sale au rămas uitate în arhive, geniul Veneției a renăscut în secolul XX datorită regăsirii manuscriselor originale. În narațiunea Clarei Cernat, acest miracol istoric al redescoperirii este transpus simbolic prin imaginea unui fulger care eliberează instrumentul, transformându-l într-o "vioară-fluture" ce redă lumii frumusețea pierdută. Mai multe informații pe www.rediviva.it.

Despre artiști:
CLARA CERNAT, violonistă, scriitoare, director artistic al proiectului Muzica la Muzeu. Recunoscută drept ambasadoare culturală a României peste hotare, Clara Cernat s-a născut pe malurile Dunării și s-a afirmat încă de foarte tânără pe scena internațională. După absolvirea Universității de Muzică din București, la clasa reputatului Maestru Ștefan Gheorghiu, a fost selecționată printre „8 Mari Talente ale Europei”, oportunitate care i-a permis să-și desăvârșească arta interpretativă alături de renumitul violonist Tibor Varga. Cariera sa concertistică a evoluat pe importante scene ale lumii, precum Opera din Beijing NCPA, Seoul Arts Center, Centrul Cultural Kirschner din Buenos Aires, Filarmonica din Roma, Teatrul Liceo, Palatul Muzicii și Auditoriul din Barcelona, Salle Gaveau din Paris etc. Este frecvent invitată la prestigioase festivaluri muzicale, printre care Festivalul Internațional George Enescu (România), Croisements (China), Suona Francese (Italia), Sylvanes (Franța), Kings Place Festival (Londra) etc. A înregistrat numeroase discuri cu lucrări de Enescu, Bloch, Turina, Porumbescu, Gershwin etc., primite cu entuziasm atât de public, cât și de critica de specialitate. Videourile sale au atras milioane de fani din întreaga lume. Clara Cernat îmbină cu virtuozitate cariera de concertistă internațională cu cea de scriitoare francofonă. După succesul volumului La Mandoline de Lviv, ea continuă să exploreze valențele poetice ale muzicii. În 2025, povestirea sa Le Secret de la Fée Musique a fost transpusă muzical de compozitorul Thierry Huillet, la comanda a trei mari orchestre naționale din Franța. Pentru alte informații: www.musique21.com.
IOANA BÂLDEA CONSTANTINESCU este scriitoare și jurnalist cultural, autoare a unor interviuri cu Anthony Doerr, Jhumpa Lahiri, Amitav Ghosh, David Grossman, Bernardine Evaristo, David Lodge, Jonathan Safran Foer, Nicole Krauss, Alain de Botton, Richard Flanagan, Ludmila Ulițkaia, Jón Kalman Stefánsson, Elizabeth Gilbert, Isabel Allende și mulți alții. Scrie pentru ELLE, Forbes Life, blogul Editurii Litera și blogul Cărturești. E autoarea volumelor Dincolo de portocali (Humanitas, 2015), Nautilus (Humanitas, 2017), Poveste pentru Maria (Nemira, 2019). A publicat, de asemenea, proză scurtă și eseu în antologiile Selfie (Editura Arthur, 2018), Dragă Virginia (Black Button Books, 2019), Literatura  la feminin. O antologie (Editura Seneca, 2021), Jocuri și jucării (Arthur, 2023). În 2020 a lansat ioanabaldea.com, iar din 2023 moderează #CuVoceTare, un podcast al Editurii Litera. Pentru alte informații: www.ioanabaldea.com 

Mai multe informații despre proiectul Muzica la Muzeu pot fi găsite pe https://www.musicarte.ro/muzica-la-muzeu.

Un proiect realizat de: Asociația pentru Muzică, Artă și Cultură și Kaufland România

Parteneri Media: TVR Internațional, Trinitas Tv, Blitz Tv, Radio România Muzical, Radio România Cultural, Radio România București, Radio România Internațional, RFI România, Radio Trinitas, Radio Clasic, Agerpres, Spotmedia, UZPR – Uniunea Ziariștilor Profesioniști din România, Zile și Nopți, Fest.ro, Daily Magazine, Cultura Life, Revista Leviathan, Modernism.ro, Native Advertising, Ziarul News, Future Economy, 10-S.ro, ConnectArts, Revista Femeia, Revista Tango – Marea Dragoste, Revista Actualitatea Muzicală a UCMR, LiterNet.ro, BookHub, Palindrom, Literomania, Iqads, Catchy, AgentiadeCarte.ro, Relevant by Antoaneta, PRwave, Jurnalul de Afaceri, Republika Kritica, Autentici.info, Bună Ziua Iași, Ceașca de Cultură, Oficiul de Știri, România Pozitivă, Jurnal de București, Promenada Culturală, Bucureșteni.ro, Presa de Azi, Lumea Muzicii, Evenimente Gratuite. 
 



